Diari Oficial de la Generalitat Valenciana


Sumari del DOGV 4958, del 03-03-2005 (2005/1858)

ACORD de 20 de desembre de 2004, de la Comissió Territorial d'Urbanisme de València, relatiu al pla de reforma interior de l'avinguda de José Alba Alba de Massanassa.
----------------------------------------------------------------------------------------------------------------------------------------------------------------------

### Dades del document

Número de DOGV
:   4958

Data del DOGV
:   03-03-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/1858


Data del document
:   20-12-2004

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Massanassa
    * pla d'urbanisme

ACORD de 20 de desembre de 2004, de la Comissió Territorial d'Urbanisme de València, relatiu al pla de reforma interior de l'avinguda de José Alba Alba de Massanassa. [2005/F1858]
  
Vist l'expedient remés per l'Ajuntament de Massanassa referit al pla de reforma interior de l'avinguda de José Alba Alba, i de conformitat amb els següents,
  
Antecedents de fet
  
Primer. El projecte es va sotmetre a informació pública mitjançant una Resolució de l'Alcaldia de data 3 de maig de 2004. Mitjançant una Resolució de l'Alcaldia de data 6 de juliol de 2004 va ser ampliat el termini d'informació pública. Durant el període d'exposició pública es van presentar diverses al·legacions, que han sigut informades per l'ajuntament. El projecte es va aprovar provisionalment pel Ple de l'ajuntament en data 21 de setembre de 2004.
  
Segon. El projecte consta de memòria informativa i justificativa i plànols d'informació i ordenació.
  
Tercer. L'objecte del pla de reforma interior (PRI) és la delimitació de distints àmbits d'actuació (tres unitats d'execució) en sòl urbà residencial, que permeten la urbanització en el tram oest de l'avinguda de José Alba Alba, repercutint els seus costos sobre els propietaris dels terrenys directament beneficiats.
  
També s'introdueix una lleugera variació de les alineacions, ajustant el seu traçat a l'alineació definida pel pla parcial Divendres. En els cantons s'ha aixamfranat per a permetre la ubicació d'una rotonda que articule el trànsit rodat d'aquestes dues artèries principals.
  
El projecte justifica que per a urbanitzar la zona l'única alternativa possible és definir una actuació integrada. L'escassa dotació d'infraestructura impedeix un altre tipus d'actuació. D'altra banda, les parcel·les recaients a l'avinguda de José Alba no posseeixen la condició mínima edificable conforme al Pla General d'Ordenació Urbana vigent. Al costat de les parcel·les que recauen a la dita avinguda n'hi ha altres sense edificar o amb construccions deficients, que s'han inclòs en la unitat d'execució per a permetre una millor ordenació de les parcel·les edificables. L'escassa grossària de les parcel·les recaients a l'avinguda esmentada aconsellen incloure en la unitat d'execució les parcel·les contigües per a aconseguir d'aqueixa forma parcel·les resultants, amb una profunditat entre 10 i 15 metres. Aquesta necessària transformació de la forma de totes les parcel·les incloses en el PRI farà que totes elles recaiguen a l'avinguda.
  
Recollint parcialment les al·legacions presentades, s'ha considerat convenient dividir la inicial unitat d'execució número 1 de l'avinguda José Alba en dues, UE núm. 1a) i UE núm. 1b), utilitzant el seu eix. Aquesta fragmentació, encara que complica la gestió, permet diagnosticar millor cada una de les circumstàncies que incideixen en l'actuació, ajustant millor els drets i les obligacions dels propietaris afectats, conforme, fonamentalment, al grau de consolidació per la urbanització de cada una de les propietats incloses.
  
Respecte a les cessions de sòl dotacional, hi ha dues situacions: sòl ja expropiat per l'ajuntament, i sòl destinat a dotació pública propietat en l'actualitat de particulars. Els terrenys de propietat privada s'inclouran en l'àrea de repartiment, seran cedits lliures de càrregues i gravàmens a l'administració actuant i els seus propietaris tindran dret a l'aprofitament tipus. Per part de l'ajuntament es proposa que el cost de les expropiacions ja realitzades s'incloga com un cost més dins de les obres d'urbanització.
  
Es tracta d'un àmbit de 5.597,93 metres quadrats, de forma rectangular, escalonada, i situada al voltant de l'avinguda de José Alba, en el seu costat oest, discorrent des de l'encreuament amb l'avinguda de Blasco Ibáñez, fins als carrers de José Codoner Casañ i del Doctor Gil López. Està constituït per les següents unitats d'execució:
  
- UE núm. 1a), de 2.334,46 m², dels quals 1.426,46 m² es destinen a vials i 908,25 m² a parcel·les edificables, l'ajuntament ha expropiat 543,02 m² destinats a vial.
  
- UE núm. 1b), de 2.140,31 m², dels quals 1.306,35 m² es destinen a vials i 833,96 m² a parcel·les edificables, l'ajuntament ha expropiat 1.268,92 m² destinats a vial.
  
- UE núm. 2, de 1.123,16 m², dels quals 631,68 m² es destinen a vials i 491,48 m² a parcel·les edificables.
  
De les tres unitats d'execució només en la UE núm. 1a) es pot establir una àrea de repartiment, en ser l'única que posseeix terrenys que no estan consolidats per la urbanització. No obstant això, s'exclou part de la seua superfície de l'àrea de repartiment perquè existixen dues parcel·les amb un acceptable nivell d'urbanització i una edificació patrimonialitzada. Per tot això, es defineixen dues àrees de repartiment, que recullen les dues situacions urbanístiques en què es troben els terrenys de la UE núm. 1a). L'àrea de repartiment de sòls consolidats per la urbanització posseeix una superfície total de 616,42 metres quadrats i l'altra, que comprén la resta de terrenys de la unitat d'execució, que no estan consolidats per la urbanització, comprén 1.718,04 metres quadrats.
  
Respecte a les determinacions de caràcter estructural del document, s'identifiquen les unitats d'execució amb les seues àrees de repartiment i els seus corresponents aprofitaments tipus, obtinguts dividint la superfície total edificable entre l'àmbit total de l'àrea de repartiment.
  
S'indica que, en les unitats d'execució números 1b) i 2, l'exigència de regularització de parcel·les, adequant-les a les característiques de parcel·la mínima edificable, s'ha de resoldre mitjançant l'instrument de regularització de finca, l'ajuntament o els propietaris afectats redactaran els documents d'ofici.
  
Quart. Massanassa compta amb pla general aprovat definitivament en data 18 de desembre de 1990.
  
Cinqué. La Comissió Informativa de la Comissió Territorial d'Urbanisme de València, en sessió celebrada el 13 de desembre de 2004, va emetre un informe relatiu al projecte que ens ocupa, complint així el que ha preceptuat l'article 23 del Decret 201/2003, de 3 d'octubre, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer. La tramitació ha sigut correcta, conforme al que establix l'article 52 de la Llei Reguladora de l'Activitat Urbanística (LRAU).
  
La documentació es considera completa als efectes del compliment del que han preceptuat els articles 27 i 28 de la LRAU i en l'article 80 i següents del Reglament de Planejament de la Comunitat Valenciana.
  
Segon. Les determinacions contingudes en el pla de reforma interior es consideren correctes des del punt de vista de les exigències de la política urbanística i territorial de la Generalitat, tal com es recull en l'article 40 de la LRAU.
  
Tercer. Cal assenyalar que l'article 67 de la LRAU, en relació amb l'article 29, no preveu entre els costos d'urbanització les despeses derivades de les expropiacions ja realitzades. Per tot això, aquests costos no han d'incloure's entre les càrregues d'urbanització, sense perjudici que l'ajuntament puga establir, si així ho estima convenient, altres fórmules legalment previstes, a fi que els propietaris dels terrenys especialment beneficiats com a conseqüència de les expropiacions contribuïsquen proporcionalment a aqueixes despeses ja realitzades per l'administració local.
  
Quart. La Comissió Territorial d'Urbanisme, a proposta del director general de Planificació i Ordenació Territorial, segons el títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, és l'òrgan competent per a emetre dictamen resolutori sobre l'aprovació definitiva dels plans de reforma interior modificatius de l'ordenació de planejament vigent a l'entrada en vigor de la Llei 6/1994, de 15 de novembre, Reguladora de l'Activitat Urbanística, de conformitat amb el que disposa la disposició transitòria primera, per remissió a l'article 38 del mencionat text legal, en relació amb l'article 10.a) del Decret 201/2003, de 3 d'octubre, del Govern Valencià, pel qual s'aprova el Reglament dels Òrgans Urbanístics de la Generalitat.
  
A la vista de tot el que antecedeix, la Comissió Territorial d'Urbanisme, en la sessió celebrada el 20 de desembre de 2004, acorda:
  
Aprovar definitivament condicionat al que disposa el fonament de dret tercer (no inclusió entre les càrregues d'urbanització del cost de les expropiacions ja realitzades), el pla de reforma interior de l'avinguda de José Alba Alba del municipi de Massanassa.
  
Contra el present acord, que no posa fi a la via administrativa, es pot interposar recurs d'alçada davant de la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià, i l'article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini d'un mes comptador a partir del dia següent a la data de recepció de la present notificació.
  
Tot això sense perjudici que es puga exercir qualsevol altre recurs o acció que estime oportú.
  
València, 20 de desembre de 2004.- El secretari de la Comissió Territorial d'Urbanisme: Álvaro Aleixandre Ortí.